ھاوپەیمانیی کوردستان
ھاوپەیمانیی کوردستان لیستێکی ھاوبەشی نێوان بزووتنەوەی گۆڕان و یەکێتیی نیشتمانیی کوردستانە بۆ ھەڵبژاردنی پێشوەختەی پەرلەمانی عێراق کە لە ڕۆژی ١٠ی تشرینی یەکەمی ٢٠٢١ بەڕێوەدەچێت. جێگری سەرۆک وەزیرانی ھەرێمی کورستان، قوباد تاڵەبانی سەرۆکی ھاوپەیمانیی کورستانە. دروشمی ھاوپەیمانییەتییەکە «بەیەکەوە بەھێزترین» لەکاتی بانگەشەی ھەڵبژاردن دەردەبڕن. لە سەرجەم بازنەکانی ھەرێمی کورستان، ناوچە جێناکۆکەکان و چەند ناوچەیەکی دەرەوەی ئیدارەی ھەرێم کاندیدایان ھەیە.

پێشھاتەکان 
یەکێتی نیشتیمانی کوردستان لە ساڵی ١٩٧٥ لەلایەن کۆمەڵێک کەسایەتیی سیاسیی کورد لە ناویاندا جەلال تاڵەبانی و نەوشیروان مستەفا دامەزرا. لە ساڵی ٢٠٠٩، نەوشیروان مستەفا بەفەرمی لە یەکێتیی جیابوویەوە لە ڕێی دامەزراندنی بزووتنەوەی گۆڕان. لە ماوەی ساڵانیی ٢٠٠٩ بۆ ٢٠١٣، گۆڕان وەک لایەنێکی ئۆپۆزسیۆن بەرامبەر حکوومەتی ھەرێمی کوردستان (یەکێتی و پارتی) چالاکییە سیاسییەکانی دەستپێکرد. دواتر لە ساڵانی ٢٠١٣ بەدواوە گۆڕان چیتر وەک ئۆپۆزسیۆن نەمایەوە بوو بەشێک لە حکوومەتە ھاوبەشەکەی حکوومەتی ھەرێمی کوردستان.

لە ساڵی ٢٠١٦، جەلال تاڵەبانی و نەوشیروان مستەفا لە دەباشان کۆبوونەوە لە پێناو کەمکردنەوەی جیاوازییەکان و کارکردنی ھاوبەش. لەو کۆبوونەوەیاندا واژوویان لەسەر ڕێککەوتنێک کرد، وا دەخوێندرایەوە ئەم ڕێککەوتنە بۆ بەھێزبوونی ھەردوو حیزب بێت بەرامبەر پارتی دیموکراتی کوردستان، دواتر ڕێککەوتنەکە جێبەجێ نەکرا و پەکخرا.

دروستبوون 
لە دوای ماوەیەک لە مردنی ھەریەکە لە جەلال تاڵەبانی و نەوشیروان مستەفا، ھەردوو حیزبی یەکێتیی و گۆڕان بە سەرکردەی نوێوە دەستیان بەکارکردن کرد. سەرەتا گۆڕان، عومەری سەید عەلی وەک سەرۆکی بزووتنەوەکە دیاری کرد. دواتر یەکێتی ھەریەکە لە بافل تاڵەبانی و لاھور شێخ جەنگی وەک ھاوسەرۆکەکانی حیزب ھەڵبژارد.

لە ڕۆژی ٢٠ی حوزەیرانی ٢٠٢١، یەکێتیی نیشتمانی کوردستان و بزووتنەوەی گۆڕان ڕێککەوتنێکی نوێیان واژووکرد بۆ دامەزراندنی ھاوپەیمانیی کوردستان بەمەبەستی بەشداریکردن لە ھەڵبژاردنەکانی ٢٠٢١ی پەرلەمانی عێراق. لە کۆنگرەی ڕاگەیاندنەکەش، بافل تاڵەبانی ئاماژەی بەوەدا ئەوان مەبەستیانە ئەم ڕێککەوتنە بۆ ھەڵبژاردنەکانی داھاتووش بەردەوامی ھەبێت. لاھور شێخ جەنگی ئەم بەیەکەوە کارکردنەی گۆران و یەکێتی بۆ ڕێککەوتننامەکەی دەباشان گەڕاندەوە.

لە سەرەتادا، لاھور شێخ جەنگی وەک سەرۆکی ھاوپەیمانییەکە دانرا. بەڵام دوای ئەوەی لاھور لە پۆستی ھاوسەرۆکایەتیکردنی یەکێتیی نیشتمانی کوردستان دوورخرایەوە، ئەوا لە ڤیدیۆیەکدا دەستیشی لە سەرۆکایەتیکردنی ھاوپەیمانیی کوردستان کشاندەوە. دوابەدوای ئەوەش قوباد تاڵەبانی شوێنی ئەوی گرتەوە و بوو بە سەرۆکی ھاوپەیمانییەکە.

ئەنجامی دەنگەکان

ئەمانەش ببینە 
 یەکێتیی نیشتمانیی کوردستان
 بزووتنەوەی گۆڕان

سەرچاوەکان 

حیزبە کوردییەکان
کوردایەتی
پارتە سیاسییەکان لە ھەرێمی کوردستان